I går var der to tilfælde, og i aften har endnu en kassetyv været på spil i det nordjyske.

De er frække som bare pokker, kassedykkerne. De kommer ind i butikkerne og i løbet af et kort øjebliks uopmærksomhed rækker de ned i kassen og løber med pengene. Mandag aften ved 19.30-tiden indfandt der sig en mand i Meny på Otto Mønsteds Vej 1, 9200 Ålborg SV, og stjal et endnu ukendt pengebeløb fra en af kasserne. Han beskrives som: Mand Mellemøstlig af udseende Cirka 30 år 185-190 cm Kropsbygning: Almindelig Hudfarve: Brun Hårfarve: Sort Iført: sort læderjakke, blå hættetrøje, sorte jeans og sorte sko med hvid stribe. Efter tyveriet forsvandt han i ukendt retning. Også i weekenden var der langfingrede tyveknægte i butikkerne. Søndag den 8. oktober bød også på to tilfælde af ”kassedyk”. I Svenstrup snuppede en mand penge fra et kasseapparat omkring klokken 21 og cyklede fra stedet. I SuperBrugsen i Løgstør samarbejdede to mænd om samme ugerning søndag ved 13-tiden – den ene holdt øje med personalet og snuppede pengene i ”rette” øjeblik, mens den anden lod, som om han handlede ind. Nordjyllands politi søger vidner i sagerne og kan kontaktes på tlf. 114.